b'\n_START_ARTICLE_\n\xc5\xa0panske romance\n_START_PARAGRAPH_\n\xc5\xa0panske romance so kraj\xc5\xa1e pripovedne pesmi, ki so po letu 1200 za\xc4\x8dele nadome\xc5\xa1\xc4\x8dati juna\xc5\xa1ki ep._NEWLINE_Po letu 1200, ko je srednjeve\xc5\xa1ka juna\xc5\xa1ka epika dosegla vrh, je sledil upad. Epi so se za\xc4\x8deli razpu\xc5\xa1\xc4\x8dati v popularne prozne pripovedi, iz katerih so v poznem srednjem veku za\xc4\x8dele nastajati tako imenovane\xc2\xa0\xc2\xbbljudske knjige\xc2\xab. Drug na\xc4\x8din razvezovanja juna\xc5\xa1kih epov je bil ta, da so za\xc4\x8dele njihove snovi prehajati v kraj\xc5\xa1e pripovedne pesmi. Mednje sodijo zlasti \xc5\xa1panske romance poznega srednjega veka._NEWLINE_Izraz\xc2\xa0\xc2\xbbromance\xc2\xab\xc2\xa0je v \xc5\xa0paniji prvotno pomenil vsa pesni\xc5\xa1ka dela, napisana v ljudskem romanskem jeziku namesto v latin\xc5\xa1\xc4\x8dini. Polagoma je za\xc4\x8del ozna\xc4\x8devati zvrst kratkih epsko-lirskih pesmi, sestavljenih v obliki \xc5\xa1estnajsterecev ali osmercev, zvezanih z asonancami. Po mnenju starej\xc5\xa1ih raziskovalcev so romance nastale \xc5\xbee pred \xc5\xa1panskimi juna\xc5\xa1kimi epi (cantares), tako da so ti pravzaprav nastali iz romanc. Po dognanjih novej\xc5\xa1e znanosti pa so romance poznej\xc5\xa1ega datuma, morda celo nekak\xc5\xa1ni ostanki razkrojenih epov. Ve\xc4\x8dina sedaj znanih romanc je verjetno nastala v obdobju med 13. do 15. stoletjem. V \xc4\x8dasu renesanse se je zanimanje za romance izredno razmahnilo, izbrali in izdali so jih v ve\xc4\x8d zbornikih, tako imenovanih\xc2\xa0\xc2\xbbromanceros\xc2\xab. So\xc4\x8dasno so za\xc4\x8deli pisati tudi izobra\xc5\xbeeni pesniki umetne romance z najrazli\xc4\x8dnej\xc5\xa1o tematiko. Med te sodijo Lope de Vega, Luis de G\xc3\xb3ngora in drugi._NEWLINE_Snovi poznosrednjeve\xc5\xa1kih romanc so najve\xc4\x8dkrat vzete iz \xc4\x8dasov stare \xc5\xa0panije, bojev kr\xc5\xa1\xc4\x8danskih \xc5\xa0pancev z Mavri; druge romance so ljubezenske, napol lirske ali v\xc4\x8dasih humorne. Med najbolj znanimi so romance o Cidu, ki sestavljajo ciklus; od Pesemi o Cidu se lo\xc4\x8dijo z lahkotne\xc5\xa1im tonom in druga\xc4\x8dno, ljubezensko motiviko, ki jo je vrsta dramatikov uporabila pozneje za drame o Cidu.'